Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om særlige bestemmelser for tilrettelæggelsen af den officielle kontrol af animalske produkter til konsum"

(KOM(2002) 377 endelig - 2002/0141 (COD))

(2003/C 95/06)

Rådet for Den Europæiske Union besluttede den 24. juli 2002 under henvisning til EF-traktatens artikel 152, stk. 4, at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 4. februar 2003.

Det Europæiske Økonomiske og Sociale Udvalg vedtog på sin 397. plenarforsamling af 26. og 27. februar 2003, mødet den 26. februar, følgende udtalelse med 108 stemmer for, 2 imod og 4 hverken for eller imod.

1. Sammenfatning af Kommissionens forslag

1.1. Kommissionen ønsker at stramme op på de officielle inspektionsregler for forskellige produkter af animalsk oprindelse spændende fra fersk kød til mælk. I juli vedtog Kommissionen et forslag til forordning om kontrolforanstaltninger som led i Kommissionens strategi for fødevarehygiejne som beskrevet i Kommissionens hvidbog af januar 2000.

1.2. Dette forslag er led i "hygiejnepakken", der udgør en omarbejdning af gældende EU-lovgivning om fødevarehygiejne og veterinærlovgivning, der for øjeblikket er indeholdt i 17 direktiver. Udvalget ser særdeles positivt på Kommissionens bestræbelser i retning af større forenkling og konsolidering og beslutning om at bruge forordninger snarere end direktiver, der muliggør en mere sammenhængende og hurtig gennemførelse i medlemsstaterne.

1.3. Hvad kød angår inkorporerer forslaget de seneste udtalelser fra Den Videnskabelige Komité for Veterinærforanstaltninger med henblik på Folkesundheden og bringer lovgivningen for kødinspektion på linje med kommende EU-bestemmelser vedrørende hygiejne, zoonoser eller fødevarebårne sygdomme samt foderstof- og fødevarekontrol. EØSU støtter, at bilagene kan ændres ved hjælp af den i artikel 6 omtalte procedure; det vil muliggøre hurtig indførelse af ændringer baseret på holdningerne hos Den Videnskabelige Komité for Veterinærforanstaltninger med henblik på Folkesundheden.

1.4. De nye inspektionsregler vil gælde kødvirksomheder og opskæringsvirksomheder. For levende toskallede bløddyr såsom østers og muslinger er det nødvendigt at iværksætte overvågningsprogrammer i produktionsområder med henblik på at måle forureningen. Konsum af forgiftede bløddyr kan forårsage alvorlige sygdomme med symptomer, der spænder fra opkastning til koma.

1.5. Kommissionen ønsker også at forhindre, at forurenet mælk forlader den enkelte landbrugsbedrift og kommer ind på mejerierne. Der er ikke sket ændringer i foranstaltningerne vedrørende fjerkræ.

2. Generelle bemærkninger

2.1. EØSU mener, at de specifikke bestemmelser for tilrettelæggelsen af den officielle kontrol af animalske produkter til konsum bør revideres.

2.2. Udvalget giver sin fulde tilslutning til princippet om, at denne kontrol bør gælde fra stald til bord.

2.3. EØSU mener, at fællesskabsrammen bør forbedre de nationale kontrolsystemer, så man kan sikre en sammenhængende fremgangsmåde i alle medlemsstater.

2.4. Hvad angår levende toskallede bløddyr bifalder EØSU forslaget om at iværksætte et overvågningsprogram i produktionsområder. Resultaterne af overvågning af produktionsområder for levende toskallede bløddyr kan formidles via moderne teknologier, så man opnår hurtigere kommunikation og større gennemsigtighed.

2.5. Hvad angår mælk og mælkeprodukter støtter EØSU Kommissionens forslag om, at den officielle kontrol skal omfatte kontrol af bedrifter, rå mælk efter indsamling og mejeriprodukter.

2.6. Udvalget støtter strategien i Hvidbogen om Fødevaresikkerhed hvad angår en fællesskabsramme for nationale kontrolordninger. Udvalget anerkender værdien af den lille fremstillingssektor i forbindelse med produktion af kvalitetsprodukter på lokalt niveau såvel som dens betydning i forhold til mere overordnede emner som fødevaresikkerhed, dyrs sundhed og dyrevelfærd.

2.7. Udvalget mener, at der bør træffes foranstaltninger for at sikre, at indførelsen af en forordning om officielle kontrolordninger med specifikke kvalitets- og hygiejnemål ikke påvirker små slagteriers og ferskkødsopskæringssektorens rentabilitet.

3. Særlige bemærkninger

3.1. Udvalget understreger betydningen af, at det officielle kontrolsystem tager udgangspunkt i risici og videnskabelige fakta.

3.2. EØSU føler, at tilsyn og kontrol bør opnås ved at inkludere fødevaresikkerhed, dyresundhed og dyrevelfærd.

3.3. Hvad angår forslagets anvendelsesområde mener EØSU, at disse officielle kontrolordninger bør udvides til alle sektorer i fødevarekæden fra stald til bord.

3.4. EØSU fremhæver betydningen af, at HACCP-kravene (Hazard analysis and critical control points) finder anvendelse hele vejen gennem forarbejdnings- og afsætningsprocessen.

3.5. Med kravene i de officielle kontrolordninger for tilsyn, god hygiejnepraksis og HACCP-programmer i alle sektorer in mente understreger EØSU betydningen af at indføre brede retningslinjer.

3.6. Udvalget mener, at Den Europæiske Fødevaresikkerhedsautoritets videnskabelige udtalelse om patogener i kød åbner op for en videnskabelig holdning til beslutninger vedrørende varmebehandling.

3.7. EØSU mener, at Kommissionen bør oprette en effektiv og enkel informationskæde.

3.7.1. Informationskæden bør indeholde information om manglende opfyldelse af fastlagte krav for rå mælk. Sådan information bør gives til den privatpraktiserende dyrlæge, der besøger oprindelsesbedriften, og til de kompetente myndigheder, der er ansvarlige for overvågning af bedriften.

3.7.2. Efter udvalgets opfattelse bør Kommissionen sikre, at medlemsstaterne har etableret et dokumenteret informationsstyringssystem for at kommunikere med de relevante aktører. Dette er især vigtigt, når aktioner, der er krævet som følge af officielle kontrolordninger, har konsekvenser for aktørerne. Det er også yderst relevant i nødsituationer.

3.8. EØSU ønsker at understrege relevansen af embedsdyrlægens overvågningsrolle, eftersom han ud over tilsyns- og inspektionsopgaver skal sikre, at information fra inspektionerne flyder tilbage til landbrugerne.

3.9. Hvad angår import fra tredjelande anmoder udvalget Kommissionen om at sikre samme niveau af overvågning, som gælder for EU-produkter, med henblik på styrkelse af sporbarhed og kontrol fra stald til bord.

4. Konklusioner

4.1. EØSU støtter fuldt ud Kommissionens forslag.

4.2. EØSU støtter især, at tilsyn og kontrolordninger skal gælde for alle produktionsfaser fra stald til bord.

4.3. Udvalget fremhæver betydningen af gennemsigtighed og effektiv og hurtig informationsstrøm, hvilket er afgørende for at sikre forbrugernes tillid.

Bruxelles, den 26. februar 2003.

Roger Briesch

Formand for

Det Europæiske Økonomiske og Sociale Udvalg